Budova SHMÚ, Jeséniova 17, Bratislava.
**Slovenský hydrometeorologický ústav** (skratka **SHMÚ**) je príspevková organizácia zriadená Ministerstvom životného prostredia Slovenskej republiky, ktorá zabezpečuje výkon štátnej hydrologickej služby a štátnej meteorologickej služby na území Slovenska. SHMÚ sa zameriava zhromažďovaním informácií o vodstve a ovzduší na území Slovenska, poskytuje informácie ako predpoveď počasia a venuje sa aj štúdiu a popisu dejov v atmosfére a hydrosfére. Od úradu závisí fungovanie kritickej infraštruktúry štátu, ako napríklad riadenie letovej prevádzky a bezpečný prelet a pristávanie lietadiel na území Slovenska, meranie rádioaktivity a výpočet pohybu rádioaktívneho mraku, krízové plánovanie a prevencia pred haváriami atómových elektrární, plánovanie výroby solárnych a veterných elektrární a zabezpečovanie stability a bezpečnosti elektrizačnej siete, objednávanie zemného plynu na vykurovanie, detekcia úniku jedovatých látok do ovzdušia a vody, správne načasovanie sadenia, zavlažovania, hnojenia a zberu poľnohospodárskych plodín.

Dejiny
------

Meteorolofický radar SHMÚ na Kojšovskej holi.
Prvé merania teploty ovzdušia na Slovensku uskutočňovali už v 18. storočí. Medzi prvých patril Ján Adam Raymann z Prešova. Systematické merania vykonával ako prvý Ústredný ústav pre meteorológiu a geodynamiku vo Viedni približne od polovice 19. storočia. V roku 1870 pokračoval v meraniach Ústredný ústav pre meteorológiu a zemský magnetizmus v Budapešti. Po vzniku Česko-Slovenska bolo v roku 1919 v Bratislave založené Hydrografické oddelenie Krajinského úradu. Meteorologické pozorovania riadil Štátny ústav meteorologický v Prahe. V roku 1939 vzniklo Ústredie slovenskej poveternostnej služby, ktoré sa následne zlúčilo s Hydrografickým oddelením Krajinského úradu, čím vznikol Štátny hydrologický a meteorologický ústav. Po skončení vojny bol v roku 1954 v Prahe vytvorený Hydrometeorologický ústav, ktorý mal aj svoju pobočku v Bratislave. Samostatný ústav vznikol 1. januára 1969 ako Hydrometeorologický ústav. V roku 1982 bol premenovaný na Slovenský hydrometeorologický ústav.

Na jar 2011 zaznamenal ústav týždňový výpadok poskytovania svojich on-line služieb pre verejnosť od 14. do 21. apríla. Služby neboli k dispozícií v dôsledku kombinácie výpadkov hlavného a niekoľkých komunikačných serverov. Porucha bola dôsledkom dlhodobého podfinancovania ústavu, ktorý už dlhšiu dobu vyžaduje obnovenie technického zariadenia.

### Riaditelia

V roku 2009 vystriedal na poste riaditeľa ústavu Jána Kucharčíka Vladimír Rak. Medzi rokmi 2012 až 2024 bol generálnym riaditeľom ústavu Martin Benko.

Pracoviská a zamestnanci
------------------------

Prístroje aerologického radiačného centra v Gánovciach.
V roku 2022 mal SHMÚ 446 zamestnancov. Ústav disponuje viacerými pracoviskami. Ústredné pracovisko sa nachádza v Bratislavskej Kolibe. Regionálne pracoviská sú v Banskej Bystrici, Košiciach a Žiline. V Gánovciach sa nachádza aerologické radiačné centrum. Na Malom Javorníku (Svätý Jur) pracovisko meteorologického radaru a družicových meraní. Ďalšie rádiolokačné pracoviská sú na Kojšovskej holi, Kubínskej holi a Špaňom Laze. Pracovisko predpovedí pre letectvo sa nachádza na Bratislavskom letisku. Okrem toho prevádzkuje 18 profesionálnych observatórií a meteorologických staníc.

Pozri aj
--------

* Meteorologická stanica

Referencie
----------

1. ↑  § 3 ods. 1 zákona Národnej rady SR (NR SR) č. 201/2009 Z. z. z 29. apríla 2009 o štátnej hydrologickej službe a štátnej meteorologickej službe v znení zákona NR SR č. 39/2013 Z. z. z 31. januára 2013 o integrovanej prevencii a kontrole znečisťovania životného prostredia a o zmene a doplnení niektorých zákonov
2. ↑  GREČKO, Tomáš. Skúša Taraba rozkázať počasiu? Odvolal už aj riaditeľa SHMÚ, klimatológ Lapin je z toho znechutený. *Denník N* (Bratislava: N Press), 2024-04-10. Dostupné online [cit. 2024-04-11]. ISSN 1339-844X.
3. ↑   *História SHMÚ* [online]. shmu.sk, [cit. 2010-07-07]. Dostupné online.
4. ↑  Veľký, J. a kolektív. *Encyklopédia Slovenska*. II. zväzok E-J. Veda, Bratislava, 1978, s. 387-388
5. ↑  Burčík, M. *Predpovedí počasia bude od štátu menej* [online]. sme.sk, 21.4.2011, [cit. 2011-04-21]. Dostupné online.
6. ↑  Výročná správa Slovenského hydrometeorologického ústavu za rok 2016, SHMÚ, Bratislava, Dostupné online
7. ↑  DEBNÁR, Ján; TASR. Minister Taraba odvolal generálneho riaditeľa SHMÚ. Bez udania dôvodu, tvrdí Martin Benko. *Aktuality.sk* (Bratislava: Ringier Axel Springer Slovakia), 2024-04-10. Dostupné online [cit. 2024-04-11].
8. 1 2  Benko, M. 2023: Výročná správa SHMÚ za rok 2022, Slovenský hydrometeoroligcký ústav, Bratislava, 43 s. Dostupné online

Iné projekty
------------

Commons
* Spolupracuj na Commons Commons ponúka multimediálne súbory na tému **Slovenský hydrometeorologický ústav**

Externé odkazy
--------------

* Stránka Slovenského hydrometeorologického ústavu

Súradnice: 48°10′04″S 17°06′27″V﻿ / ﻿48,167892°S 17,107419°V﻿ / 48.167892; 17.107419


|  |  |
| --- | --- |
| Portal | Portál vied o Zemi |